Renosterstroper in Noordwes gevonnisArgieffoto (Foto: Nel Botha/Pixabay) David Kgotlayakgosi is in die Ganyesa-streekhof in Noordwes tot 52 jaar tronkstraf gevonnis op vyf aanklagte, waaronder ŉ oortreding van die omgewingswet en betreding van grond met ŉ vuurwapen waar wild teenwoordig is. Kholiswa Mdhluli, woordvoerder van die Nasionale Vervolgingsgesag (NVG) het gesê Kgotlayakgosi sal effektief 15 jaar tronkstraf uitdien ná die regter bepaal het dat van die vonnisse gelyklopend uitgedien sal word. Hy is skuldig bevind op aanklag dat hy twee witrenosterkoeie op die Brisbane-plaas naby Bray in Noordwes doodgemaak en hul horings gestroop het. “Die beskuldige het sy broer, wat op die plaas gewerk het, gevra om hom van inligting te voorsien wat betref die beweging van die renosters, in ruil vir geld. Die broer het die beskuldigde, en twee ander mans, na die plaas toe gevat en hulle gewys waar die renosters aangehou word. Hulle het die twee renosters doodgeskiet en gestroop.” Kgotlayakgosi en die twee onbekende mans het die horings na Soshanguve geneem waar hulle die horings verkoop het. “Die waarde van die renosters beloop onderskeidelik ongeveer R500 000 en R600 000.” Adv. Moipone Noko, direkteur van openbare vervolging in Noordwes, het die suksesvolle vervolging en vonnisoplegging verwelkom en is vol vertroue dat dit ŉ positiewe impak sal hê om misdade teen renosters te takel. Sy het die staatsaanklaer, adv. Douw Jacobs, geloof vir sy harde werk in die saak.